Þetta kom okkur á óvart . En samt ekki . Og þó , jú . Brotaviljinn var svo einbeittur , misskunnarleysið algjört . Samherji er ekki nafn sem þeir völdu sér , heldur fyrirtæki í Grindavík sem þeir keyptu . Lengi hafa þeir dansað á grensunni og stundum farið yfir hana . Halda úti Mogganum gegn Evrópusambandinu en gera sjálfir upp í evrum . Nýttu sér einnig ESB til að fá að stunda veiðar við strendur Norður-Afríku . Dularfullar peningaskúffur á Kýpur . Guggan lokkuð frá Ísfirðingum . Og vinnslan í Hrísey flutt yfir á Dalvík um leið og þeir eignuðust hana . Fyrir norðan eiga þeir heilu byggðalögin og gefa stundum krónur til uppbyggingar á meðan milljarðar eru fluttir úr landi . ( Siglufjörður er eini staðurinn á landsbyggðinni þar sem gróðinn kom til baka . Útgerðarmaðurinn sneri heim með auðinn , og hvað skeði þá ? ) Þeir Samherjamenn eru stærstir af afætustólpunum í sjávarútveginum , þessum sem fengu kvótann gefins í upphafi og pólitíkina í kaupbæti ; þeir hafa átt allar ríkisstjórnir síðan , ef undan er skilinn stóllinn hennar Jóhönnu Sigurðardóttur . Samt kom þetta á óvart . Miskunnarlausi Samherjinn var harðari en við héldum . Íslenska frekukarlafrekjan komin á alþjóðlegan skala . Menn sem sluppu með brunnið hár úr Hruninu höfðu engan lærdóm af því dregið . Stefnan var bara lóðbeint á Kvíabryggju . Kannski langaði þá innst inni í fangelsi með gömlu góðu viðskiptafélögunum ? Og rasistabrosin svo ísköld á myndunum sem birtust með , þar sem gráðugir norðanmenn láta sig hafa það að skála við Afríkumenn í von um gróða , hafandi yfir nýorta möntru : Fiskurinn spyr ekki um húðlit ! Rasisminn heldur svo áfram í viðbrögðum íslenskra ráðamanna : Spillingin þarna úti er svo mikil . SWAPO-flokkurinn er náttúrlega einráður í landinu . Það er svo ægilegt að sjá hvernig íslensku fyrirtæki var stillt upp við vegg af namibískum ráðamönnum og neytt til að fara út í vafasöm viðskipti . ( Þetta eru ekki djók , heldur ummæli sitjandi og fyrrverandi ráðherra . ) Viðkvæðið semsagt þetta : Namibía er svo spillt land , miklu spilltara en Ísland . Gunnar Smári hefur þó reiknað út að ríkissjóður Namibíu fær meira fyrir makrílstonn veitt af Samherja þar í sjó en ríkissjóður Íslands fær fyrir sama tonn undan okkar ströndum . Og eru þá múturnar undanskildar . Er Ísland þá ekki spillt ? Munurinn á spillingunni hér og í Namibíu er helstur sá að hér þurfti engar mútur til þess að fá kvóta . Þeir fengu hann gefins , samkvæmt kerfi sem kallast gjafakvótakerfi . Þannig varð auðurinn til , með gjöf úr ríkissjóði . Allar götur síðan hafa gjafaþegarnir svo barist gegn máltækinu góða „ æ sér gjöf til gjalda “ . Og í því skyni hafa þeir haldið úti áróðri , keypt sér fjölmiðla , og tapað viljandi á þeim „ rekstri “ ár eftir ár . Þeir versluðu sér jafnvel einn úr sér genginn en kjaftforan forsætisráðherra til að baula sín boðorð . Í Samherjalandi er allt falt . Einnig stjórnmálin . Nema hvað það þarf eiginlega ekkert að borga fyrir þau . Núverandi ríkisstjórn gerir allt sem þeir vilja , nánast mútulaust . „ Núverandi ríkisstjórn gerir allt sem þeir vilja , nánast mútulaust “ Fyrstu afleiðingar Kveiksþáttrarins voru þær að namibísku ráðherrarnir tveir , sjávarútvegs og dómsmála , sögðu af sér . Viðbrögð sjávarútvegsráðherrans hér voru þau að hringja í mútumeistarann og spyrja hann góðlátlega hvernig hann hefði það , hvort það væri ekki erfitt að lenda í svona ? Þegar namibísku „ hákarlarnir “ mættu til Íslands lét Samherjastjórinn kalla núverandi sjávarútvegsráðherra inn á fundinn og kynnti þeim hann sem „ sinn mann í ríkisstjórninni “ . Ísland fékk sjálfstæði 17. júní 1944 . Namibía fékk sjálfstæði 21. mars 1990 . Nýfrjálsa nýlenduspillinginn er nánast á sama plani . Kvótaflokkarnir þrír sem fara með völdin vilja engu hagga , engu róta , þegar að sjávarútvegi kemur . Eitt fyrsta verk stjórnarinnar var að lækka gjaldið sem gjöfin sér til , og búa svo um hnútana að það héldi áfram að lækka , líka í ár . Hinn svokallaði vinstriflokkur VG hafði forystu um að létta álögunum á aflandskóngum og stórglæpamönnum , alþjóðlegum peningaþvottamönnum , meisturum hins óhefta kapítalisma ! Hvernig stendur eiginlega á því ? er spurning sem við spyrjum okkur í hvert sinn sem við hittum þá heilögu VG-liða sem einatt neyta færis til að segjast meiri vinstrimenn en við „ kratarnir “ . Í útvarpinu í gær áttust við þingmaður Viðreisnar og þingkona VG . Sá fyrrnefndi vildi taka upp útboðsleið í útvegsmálum , hann kallaði það markaðsleið . Þannig fengi ríkið meira fyrir afnotin að auðlindinni , útgerðin yrði pínd til að borga það sem sem hún teldi eðlilegt verð og almenningur fengi meira í sinn vasa frá Samherja . Hin vinstrisinnaða þingkona vildi hinsvegar alls ekki „ leyfa peningunum að ráða “ , hér þyrfti sanngirnin að ríkja en ekki græðgin ( ! ) Og var þar undarlegt að heyra peningana tala sjálfa sig niður . Í núverandi kerfi fá gróðapungarnir meira en almenningur minna , samt má engu breyta , í nafni vinstrimennsku . Og þegar kemur að auðlindaákvæðinu í yfirvofandi stjórnarskrárbreytingum standa kvótaflokkarnir þétt saman . „ Ná verður sátt , “ segir forsætisráðherra ítrekað , sem þýðir í raun sátt við Sjálfstæðisflokkinn , hið pólitíska útibú Samherjasamstæðunnar . Hvers vegna ? spyrjum við okkur aftur og enn . Hvers vegna í ósköpunum stendur hinn meinti vinstriflokkur svo þétt með stórkapítalinu ? Afhverju hlýðir VG Samherja í stjórnarskrármálinu ? Eigum við ekki að vona að Samherjaskjölin leiði til breytts hugarfars á góðum stöðum ? Þannig væri mögulega hægt að mynda þingmeirihluta með setningu auðlindaákvæðisins í stjórnarskrá , og í framhaldinu mætti ná gróðanum af fiskimiðunum í land , það er að segja Ísland . Svo virðist sem engum bankareikningum Samherja hf. og tengdra félaga hafi verið lokað í DNB bankanum norska . Namibískir sjómenn mótmæla og ákærðu verða áfram í gæsluvarðhaldi Sexmenningarnir sem ákærðir eru í Namibíu vegna upplýsinga úr Samherjaskjölunum verða í gæsluvarðhaldi fram í febrúar .